L’Ajuntament de Burjassot informa a la ciutadania sobre el procés de matriculació per al pròxim curs
2025-07-24

El Saló d’Actes de la Casa de Cultura de Burjassot va acollir, en la vesprada del passat dimecres 25 d’abril, una reunió convocada per l’Ajuntament de Burjassot, des de la regidoria d’Educació, dirigida per Olga Camps Contreras. L’objecte de la reunió era informar als pares, mares i/o tutors legals de xiquets de 3 anys d’ara endavant, sobre el procés de matriculació i canvi de centre educatiu per al pròxim curs escolar 2018/19.

Va ser la pròpia regidora Olga Camps Contreras qui va donar la benvinguda a totes les persones assistents, aprofitant per a presentar-se a tots aquells i aquelles que encara no la coneixien personalment com a nova regidora de l’àrea. Van estar també presentes l’alcalde, Rafa García, la regidora de Promoció del Valencià, Maria Viu, així com directors i directores de diferents centres públics i concertats del municipi. Després de l’explicació de tots els tràmits i processos que implica la campanya de matrícula i canvi de centre, per part del tècnic d’Educació, Asensi Cabo, els directors presents van prendre la paraula per a explicar als assistents, les característiques, serveis i oferta educativa dels centres que dirigeixen, d’igual manera que es van resoldre tots els dubtes dels pares i mares presents que van sorgir al llarg de la reunió.

En la web municipal, en l’àrea d’Educació, es pot accedir al fullet informatiu editat des de l’Ajuntament en el qual s’ofereixen totes les dades d’interès de cara al procés de matriculació.